**China Open** on vuodesta 1997 alkaen Pekingissä Kiinassa järjestetty snookerin ranking-turnaus, jonka nimi oli alun perin **China International**.

China International syyskuussa 1997 oli ensimmäinen ammattilaisten pääkiertueen (Main Tour) turnaus Kiinassa, se oli silloin kutsuturnaus. Vuodesta 1999 lähtien turnaus on ollut ranking-turnaus. Tapahtuma on perinteisten World Championship-, UK Championship-, World Open- ja Welsh Open -turnausten jälkeen seuraavaksi pisimpään järjestetty turnaus pääkiertueella. Turnaus on muutamaan otteeseen sen alkuajärjestetty myös Shanghaissa.

Maksimibreikit
--------------

Turnauksen historiassa on tehty viisi 147 pisteen maksimibreikkiä. Ensimmäisenä tähän pystyi vuonna 1998 James Wattana. Seuraava maksimibreikki tuli seuraavan vuoden turnauksen karsintavaiheessa, jolloin Mehmet Husnu suoritti tämän. Kolmatta odotettiin yhdeksän vuotta, sillä vasta vuonna 2008 Stephen Maguire pystyi tähän seuraavan kerran. Turnaushistorian neljännen maksimibreikin teki kaksi vuotta edellisen jälkeen Neil Robertson, joka myöhemmin vuonna 2010 voitti maailmanmestaruuden ensimmäisenä australialaisena pelaajana. Judd Trump teki maksimibreikin vuoden 2017 turnauksessa. Stuart Bingham teki uransa viidennen maksimibreikin vuoden 2019 turnauksessa.

Voittajat
---------

China Openin menestynein pelaaja on kaksinkertainen maailmanmestari Mark Williams, joka on voittanut turnauksen kolmesti ja ollut tämän lisäksi kaksi kertaa turnauksen finaalissa. Turnauksen on voittanut kahdesti Ronnie O’Sullivan, Peter Ebdon, Ding Junhui, Judd Trump ja Mark Selby. O’Sullivan voitti turnauksen kahdesti peräkkäin vuosina 1999 ja 2000. Peter Ebdonin toinen voitto tuli pitkän katkaisufreimiin venyneen kahdeksan tunnin ottelun jälkeen. Kun ottelu lopulta päättyi hieman ennen aamuyhtä paikallista aikaa, Ebdonista tuli 41-vuotiaana vanhin turnauksen voittanut pelaaja. Hän teki ottelussa kuusi yli sadan pisteen lyöntisarjaa. Ainutlaatuisen voitosta teki myös se, että Ebdon voitti turnauksen sijoittamattomana pelaajana, joten hän joutui pelaamaan yhden karsintaottelun päästäkseen varsinaiseen turnaukseen.

Turnauksen historiassa on yhteensä neljästi finaali ratkaistu katkaisufreimissä. Turnauksen yksi legendaarisimpia finaaleja oli kiinalaisnuoren Ding Junhuin voitto seitsemänkertaisesta maailmanmestarista Stephen Hendrystä. Ding osallistui turnaukseen hieman ennen 18-vuotispäiväänsä kutsuttuna villillä kortilla. Sittemmin Ding tuli ammattilaiseksi ja on jo nuoresta iästään huolimatta voittanut useita ranking-turnauksia, kuten UK Championship -turnauksen, joka on pääkiertueen toiseksi arvostetuin turnaus.


| Vuosi | Voittaja | Finaalivastustaja | Tulos |
| --- | --- | --- | --- |
| **Catch China International** |
| 1997 | Englanti Steve Davis | Englanti Jimmy White | 7–4 |
| **China International** |
| 1999 | Skotlanti John Higgins | Englanti Billy Snaddon | 9–3 |
| **China Open** |
| 1999 | Englanti Ronnie O’Sullivan | Englanti Stephen Lee | 9–2 |
| **Mission Hills China Open** |
| 2000 | Englanti Ronnie O’Sullivan | Wales Mark Williams | 9–3 |
| **China Open** |
| 2002 | Wales Mark Williams | Englanti Anthony Hamilton | 9–8 |
| 2005 | Kiina Ding Junhui | Skotlanti Stephen Hendry | 9–5 |
| **Star Dragon Woods Villa Cup China Open** |
| 2006 | Wales Mark Williams | Skotlanti John Higgins | 9–8 |
| **Honghe Industrial China Open** |
| 2007 | Skotlanti Graeme Dott | Englanti Jamie Cope | 9–5 |
| 2008 | Skotlanti Stephen Maguire | Englanti Shaun Murphy | 10–9 |
| **Bank of Beijing China Open** |
| 2009 | Englanti Peter Ebdon | Skotlanti John Higgins | 10–8 |
| **Sanyuan Foods China Open** |
| 2010 | Wales Mark Williams | Kiina Ding Junhui | 10–6 |
| **Bank of Beijing China Open** |
| 2011 | Englanti Judd Trump | Englanti Mark Selby | 10–8 |
| 2012 | Englanti Peter Ebdon | Skotlanti Stephen Maguire | 10–9 |
| 2013 | Australia Neil Robertson | Englanti Mark Selby | 10–6 |
| **China Open** |
| 2014 | Kiina Ding Junhui | Australia Neil Robertson | 10–5 |
| **BAIC Motor China Open** |
| 2015 | Englanti Mark Selby | Englanti Gary Wilson | 10–2 |
| **China Open** |
| 2016 | Englanti Judd Trump | Englanti Ricky Walden | 10–4 |
| 2017 | Englanti Mark Selby | Wales Mark Williams | 10–8 |
| 2018 | Englanti Mark Selby | Englanti Barry Hawkins | 11–3 |
| 2019 | Australia Neil Robertson | Englanti Jack Lisowski | 11–4 |

Lähteet
-------

1. ↑  Chris Turner's SNOOKER ARCHIVE (Arkistoitu – Internet Archive) China Open
2. ↑  The News[vanhentunut linkki] *Australia's Robertson wins snooker world championship*, 4. toukokuuta 2010
3. ↑  Chris Turner's SNOOKER ARCHIVE (Arkistoitu – Internet Archive) *Maximum Breaks*
4. ↑  World Snooker China Open | Event History
5. ↑  Snooker Database (Arkistoitu – Internet Archive)*China Open*
6. ↑  The Free Library Super Ding seals title